PTA-tiener met ouers herenig ná vier wekeJoyline Pretorius is ongedeerd opgespoor. Joyline Pretorius (15), ŉ meisie van Pretoria wat sedert 8 Mei vermis was, is Donderdag tydens ŉ emosionele ontmoeting weer met haar ouers herenig. Pretorius, ŉ leerling aan die Hoërskool Hercules in die weste van Pretoria, is op 8 Mei vir die laaste keer by haar skool gesien. Volgens Joyline se pa, Jaco, het sy dogter die oggend soos gewoonlik saam met die saamryklub vertrek, maar nie weer huis toe gekom nie. “Toe my dogter uit die huis gestap het, het sy vir my gesê, ‘sien Pappa vanmiddag,’ maar sy het nie teruggekom nie,” het Jaco gesê. Sy is kort daarna as vermis by die Hercules-polisiestasie aangemeld en die moontlikheid is ondersoek dat sy ontvoer is. Henry d’Almeida, ’n privaatspeurder, het Joyline verlede week by ‘n vriend in Rustenburg opgespoor. Die vriend het Joyline glo op die dag van haar verdwyning by haar skool opgelaai, berig LookLocal Pretoria Moot. LookLocal was Donderdag op die toneel toe Joyline met haar pa en ma herenig is. Hulle beskryf die ontmoeting as emosioneel en dat haar ouers in trane was nadat hulle haar vir die eerste keer in vier weke gesien het. Joyline was ongedeerd. Jaco het kort ná die hereniging gesê hy en sy vrou, Heidi, is oorstelp van vreugde om hul dogter terug te hê. Hulle het gevra dat die gesin se privaatheid respekteer word, en wou nie meer inligting oor die verdwyning bekendmaak nie. Hulle het almal bedank wat help soek het na Joyline, in besonder vir d’Almeida. Sersant Christo van Mollendorf, die ondersoekbeampte by die Hercules-polisiestasie, het Maandag aan Maroela Media gesê die polisie ondersoek ŉ saak van menseroof. Die saak is tans by die staatsaanklaer wat sal besluit of enigiemand strafregtelik vervolg gaan word. Lees ook: PTA-tiener dalk ontvoer